בס"ד,  אדר תשפ"ו, פברואר 2026	
אל
מנהלי בתי הספר
רכזי ספרות
שלום רב,
הנדון: קול קורא לתכנית 'גלישת רוח' לקראת שנה"ל תשפ"ז
אנו מזמינים אתכם להיות שותפים לתכנית "גלישת רוח" בספרות חמ"ד - תכנית ממירת בגרות. תכנית זו משלבת הוראה חדשנית עם פדגוגיה ייחודית, מתמודדת עם אתגרי המאה העשרים ואחת ויוצרת חוויית למידה מעמיקה ומהנה.
תכנית גלישת רוח פועלת זו השנה התשיעית, והיא ותיקה ועתירת ניסיון. משתתפים בה למעלה ממאה וארבעים בתי ספר, וכ- 12,000 תלמידים. לאור הצלחת התכנית אנו מזמינים בתי ספר נוספים להשתתף בה בשנת הלימודים תשפ"ז.
רציונאל:
תכנית גלישת רוח - תכנית ממירת בגרות בספרות, מציעה פלטפורמה חדשנית לשם יצירת חוויה לימודית משמעותית בבית הספר. תכנית זו משלבת בין למידה אישית המותאמת לתלמיד ולקצב למידתו, לבין שמירה על המסגרת הכיתתית והלמידה הבין-אישית בכיתה.
תכנית גלישת רוח מאפשרת פתיחה של מרחבי עניין, מקום לפיתוח לומד עצמאי יצירתי וחושב, פיתוח יכולת הבעה בכתב ובעל פה, חשיבה ביקורתית ויצירתית, ומזמנת מפגש עם עולמו הרגשי של התלמיד.
הלמידה בתכנית משלבת מעגלי לימוד שונים החל מהבנת הטקסט, דרך רמות חשיבה גבוהות, ועד נגיעה ברבדי העומק של היצירה וברלוונטיות שלה לעולמם של התלמידים, המשמיעים את קולם האישי בשיח שמתקיים בין חברי הכיתה.
תפקידם של המורים בתכנית זו מועצם. בנוסף להיותם מומחי תחום הדעת, הם גם מנחים ומלווים את התלמידים במסע האישי שלהם בחומר הנלמד, שותפים לגילויים שלהם, ולבניית זהותם כלומדים עצמאיים. המורים הבודקים וממשבים את תשובות תלמידיהם באופן רציף על פני כל השנה, מזמנים בדרך זו שיח משמעותי ומפגש אישי ועמוק עם התלמידים.
 עקרונות התכנית:
א.     התכנית מקבילה לתכנית הלימודים בספרות לבית הספר הממלכתי דתי גם בהיקפה, וגם בתכני הלימוד.
ב.   כל שיעורי הספרות בגלישת רוח יערכו במרחבי למידה המאפשרים עבודה אישית במחשב (חדר מחשבים או מחשבים ניידים בכיתות). הלמידה כולה מתרחשת בכיתה בנוכחות המורה, ועוברת לסירוגין בין פתיחה וסיום על ידי המורה במליאת הכיתה, לבין עבודה אישית של התלמידים במחשבים.
ג.      ציון הבגרות הוא ציון מצטבר, ונחשב לציון בגרות חיצוני. ציון זה נאסף לכל אורך תהליך הלמידה. וכולל את עבודת התלמיד במהלך השיעורים, את שאלות הסיכום בסיום כל יצירה הנבדקות על ידי המורה, ואת מרכיב התלמידאות. 
ד.     לימוד ספר הקריאה הוא במסגרת גלישת רוח, ועל כן אין צורך בחלופה בהערכה על ספר הקריאה (30%). הציון המלא (100%) בגלישת רוח הוא כולו במסגרת התכנית.
ה.  	בתי הספר שמשתתפים בתכנית יקבלו הדרכה וליווי לאורך השנה (ללא צורך לקנות אותם בגפ"ן). 

תנאים להשתתפות בתכנית 'גלישת רוח':
א.   מחשב נייח או מחשב נייד זמינים ללמידה בכל שעות גלישת רוח - לכל תלמיד בכיתה, פס רחב של אינטרנט, אוזניות לכל תלמיד, תמיכה טכנית זמינה בבית הספר. 
אין אפשרות ללמוד באמצעות טלפונים ניידים וטבלטים.
ב.   על מורים חדשים בתכנית גלישת רוח, להשתתף  בהשתלמות חובה בהיקף של 60 שעות. לא תתאפשר הוראה במסגרת גלישת רוח ללא השתתפות בהשתלמות זו. ההשתלמות תחל ביומיים מרוכזים בימים ראשון ושני י"ג -י"ד בתמוז, 29-28 ליוני, ותימשך לאורך כל שנת הלימודים. הודעה על תאריכי ההשתלמות ופתיחת הרישום תתפרסם בהמשך.
ג.   יש להקצות שעות פרטניות של המורים לתכנית גלישת רוח לצורך בדיקה ומשוב של תשובות התלמידים לאורך כל שנת הלימודים, ולשם תמיכה פרטנית בתלמידים הזקוקים לכך.
 שימו לב:
* לא יינתן אישור ללמד בתכנית גלישת רוח למורים אשר לא השתתפו בהשתלמות הקיץ. אנא, ידענו את המורים החדשים בתאריכי ההשתלמות.
שימו לב - תנאי זה תקף גם עבור בתי ספר ותיקים בתכנית, שבהם הצטרפו מורים חדשים להוראה בתכנית.  
אנו ממליצים לשלוח להשתלמות גם מורים לספרות אשר אינם מיועדים כרגע ללמד בתכנית זו, על מנת לאפשר לבית הספר גמישות במצבת המורים ובצורך להחליף או למלא מקום מעת לעת.
* תכנית גלישת רוח דורשת עבודה תהליכית משמעותית. אנו ממליצים מאד על הקדשת ארבע שעות שנתיות להוראת ספרות בגלישת רוח. כאשר יש העדפה לפרישת הלמידה על פני שנתיים: שעתיים שנתיות בכיתות י' ושעתיים שנתיות בכיתות י"א.
* מניסיוננו, שעה בודדת במערכת, אינה יעילה בתכנית זו, בשל השילוב של הוראת המורה במליאת הכיתה ולמידה במחשבים. על כן מומלץ, בכל מקרה, להקצות שעתיים רצופות במערכת לגלישת רוח.
* התכנית אפשרית גם לתלמידים מאתגרים הלומדים בכיתות מב"ר, אתג"ר ואומ"ץ, ומהווה הזדמנות עבורם ללמידה עצמאית, שיפור מיומנויות והרחבת אופקים. לשם כך, מומלץ לתגבר את שעות הלימוד, ולהקדיש 5 שעות לימוד בספרות, או יותר מכך, בהתאם לאוכלוסיית הכיתה, וכן לדאוג לליווי פרטני או כוח עזר מלווה להוראה בכיתה לאורך שנות הלימודים.
* הצטרפות לתכנית אינה מחייבת את כל הכיתות וכל התלמידים בבית הספר אלא ניתן ללמד במקביל לתכנית גם את מסלול הבגרות הרגיל, לפי שיקול הדעת ובהתאמה לאוכלוסיות השונות בבית הספר
* לא ניתן להתחיל ללמד ב'גלישת רוח' בכיתה י"ב.
 ההשתתפות תלויה בעמידה בתנאים המפורטים ובחתימה של המנהל והמורה על ההתחייבות המצורפת בקישור.
לפרטים נוספים ניתן לפנות אל המפמ"ר, חניתה לרנר hanitale@education.gov.il


בברכה
חניתה לרנר
מפמ"ר ספרות ממ"ד
ד"ר אחינעם יעקבס
מנהלת תכנית גלישת רוח
העתקים:
 ד"ר טלי יניב, יו"ר מזכירות פדגוגית
 הרב יוני סמואל, ראש המינהל לחינוך דתי
גב' עינת אוחיון, מנהלת אגף מורשת, חברה ורוח במזכירות הפדגוגית
מחמ"דים ומפקחים
 
 


